Здравейте,  

В последните дни на 2019 год. получих на личната си банкова сметка от Застрахователна компания в Русия пълната, полагаща ми се сума при приключване на 20 годишна лична Полица за застраховка “Живот”.  

Никога през изминалите години не съм се възползвала от данъчни облекчения – както в България, така и в Русия.  

Застраховката съм я сключила през 1999 год., когато съм работила в Москва и съм била резидент в Русия. От години живея, работя и плащам данъците си в България.  

Моля Ви, за мнение:  

1. Длъжна ли съм да декларирам тази сума като доход в ГДД за 2019 год.?  

2. Трябва ли да плащам данък върху тях?


Благодаря на всички, които ще отговорят и коментират професионално!




Деклариране на доход от приключила и изплатена полица Застраховка
=================================================================

 

Здравейте, адвокат Митова,  

Благодаря Ви за споделеното и препоръката!


Аз винаги използвам услугите на Счетоводител за подготовката и подаването на ГДД, но исках да се подготвя по специфичния ми казус с изплатената от чужбина сума по застраховката ми “Живот”.  

Днес посетих безплатната консултация в четвъртък в НАП София.  

Консултираха ме в 3-те направления, които ме интересуват:


1. Сумата от изплатена Застраховка “Живот” не е облагаем доход, съгласно чл. 13, ал. 1, т.14 /”Застрахователно обезщетение, когато е настъпило застрахователно събитие”/. В случая, моето застрахователно събитие е “доживяване” срока на Договора.  

По желание, мога да подам Приложение 13 към ГДД. Така в бъдеще още един път ще докажа произхода на средствата, получени по банковата ми сметка.


2. В случай, че подам Приложение 13 към ГДД, обезщетението по застрахователен Договор, което по ЗДДФЛ не е облагаемо, няма основание във връзка с постигнат личен оборот да изисква регистрацията ми по ДДС като физическо лице, т.к. това не е оборот от дейност по занятие, а е обезщетение.


3. По гореизложената причина, не дължа доплащане за осигуровки.


Специално описвам препоръките на консултантите от НАП, за да владеят и други интересуващи се информацията по подобен казус.




Здравейте, г-жо Тасева,


по отношение на доходите от доброволно осигуряване и застраховане, които не попадат в разпоредбите на чл. 13 ЗДДФЛ, законът предвижда да бъдат облагани с окончателен данък.  

С окончателен данък се облага брутната сума на облагаемите доходи от допълнително доброволно осигуряване, от доброволно здравно осигуряване и от застраховки “Живот”, придобити на датата на:  

1. обратно получаване на внесените суми за застраховки “Живот”;  

2. обратно получаване на внесените суми за доброволно здравно осигуряване, с изключение на случаите на възстановяване на разходи за здравно обслужване и предоставяне на здравни услуги и стоки на осигуреното лице при настъпване на предвидените в здравноосигурителните договори случаи;  

3. получаване на внесените суми за допълнително доброволно осигуряване преди придобиване право на допълнителна пенсия;  

4. прехвърляне на суми от индивидуална партида по партида на трето лице;  

5. изменение на застрахователния договор, за който е ползвано облекчение по чл. 19, в договор, за който не може да се ползва посоченото облекчение;  

6. усвояване на сумите по застрахователен договор за погасяване на заем, когато застраховка “Живот” се ползва за обезпечение на задължение на физическото лице.


В този смисъл препоръчвам да коментирате въпросите с адвокат и счетоводител, които да Ви съдействат при попълване на данъчната декларация. 


За допълнителна информация и съдействие можете да се свържете с мен.


Поздрави,  

адв. Николина Митова  

0898 303092


